AH รูดแรง 6% นิวโลว์รอบ 2 เดือน โบรกฯลดประมาณการกำไรปีนี้-หั่นเป้าเหลือ 18.30 บ.
AH รูดแรง 6% นิวโลว์รอบ 2 เดือน โบรกฯลดประมาณการกำไรปีนี้-หั่นเป้าเหลือ 18.30 บ. ล่าสุด ณ เวลา 15.45 น. อยู่ที่ 18.90 บาท ลบ 1.20 บาท หรือ 5.97% สูงสุดที่ 20.20 บาท ต่ำสุดที่ 18.90 บาท ด้วยมูลค่าซื้อขาย 44.47 ล้านบาท
18 มี.ค. 2562

ผู้สื่อข่าวรายงานว่า ราคาหุ้น บริษัท อาปิโก ไฮเทค จำกัด (มหาชน) หรือ AH ล่าสุด ณ เวลา 15.45 น. อยู่ที่ 18.90 บาท ลบ 1.20 บาท หรือ 5.97% สูงสุดที่ 20.20 บาท ต่ำสุดที่ 18.90 บาท ด้วยมูลค่าซื้อขาย 44.47 ล้านบาท

ทั้งนี้ ราคาหุ้น AH ปรับตัวลงต่ำสุดในรอบ 2 เดือน นับตั้งตีราคาหุ้นอยู่ที่ระดับ 18.90 บาท เมื่อวันที่ 18 ม.ค.2562
ด้าน บล.ดีบีเอสฯ แนะนำ “Fully Valued” หุ้น AH ปรับลดราคาเป้าหมาย 18.30 บาท/หุ้น และปรับลดคาดการณ์กำไรสุทธิปี 62 ลง 29% สะท้อนส่วนแบ่งกำไรจากบริษัทร่วมที่แย่กว่าคาด ปรับลดราคาพื้นฐานเป็น 18.30 บาท (SOP) ทั้งนี้ประเมินว่าการฟื้นตัวของ SGAH ในสหรัฐยังต้องใช้เวลาอีกมาก
โดยกำไรสุทธิไตรมาส 4/61 หดตัว 26% เมื่อเทียบจากปีก่อน และ 8% เมื่อเทียบจากไตรมาสก่อน เป็น 279 ล้านบาท ซึ่งใน ไตรมาส 4/61 มีรายได้จาก VINFAST เข้ามาราว 10% ของรายได้ Tooling ซึ่งส่วนนี้มีอัตรากำไรสูง ส่งผลให้อัตรากำไรขั้นต้นเพิ่มเป็น 9.9% ในไตรมาส 4/61
ทั้งนี้ธุรกิจชิ้นส่วนยานยนต์มีมาร์จิ้นดีกว่าธุรกิจดีลเลอร์ แต่ไตรมาสนี้มีส่วนแบ่งผลขาดทุนจาก SGAH 256 ล้านบาท มากกว่าคาด (AH เพิ่มทุนให้ SGAH ไปเมื่อต.ค.61ปัจจุบันถือหุ้น 49.99%) บริษัทกล่าวว่าส่วนหนึ่งมาจากรายการค่าใช้จ่ายพิเศษทางบัญชี 24 ล้านบาท แต่ถ้าไม่รวมรายการนี้ผลขาดทุนก็ยังมากกว่าที่เราประเมินไว้
ขณะที่โรงงานที่สหรัฐฟื้นตัวช้า – ลูกค้าสำคัญรายหนึ่งของ SGAH สหรัฐ คือ General Motor ซึ่งเมื่อพ.ย.61 เพิ่งประกาศปิด 5 โรงงานในอเมริกาเหนือ ซึ่งบริษัทกล่าวว่ายังไม่ได้รับผลกระทบจากส่วนนี้ แต่เรากังวลว่าอาจมีผลในระยะต่อไปและทำให้การทำกำไรทางบัญชีจะล่าช้า (มีกระแสเงินสดจากการดำเนินงานเป็นบวก)
ทั้งนี้มีโอกาสที่ SGAH จะเลื่อนการจ่ายดอกเบี้ยและคืนหนี้ – เนื่องจากผลประกอบการของ SGAH ที่อ่อนแอ ถ้าไม่มีเงินจากการเพิ่มทุนหรือเงินให้กู้ยืมจากผู้ถือหุ้นใส่เข้าไปอีก ก็มีโอกาสที่บริษัทจะเลื่อนการชำระดอกเบี้ยและเงินต้นให้กับ AH ทั้งนี้ AH ปล่อยกู้ให้ SGAH ไป 50 ล้านUS$ เมื่อก.ค.60 (ครบกำหนด 31 มี.ค.63) และปล่อยกู้เพิ่มอีก 40 ล้านUS$ เมื่อต.ค.61 (ครบกำหนดต.ค.64) โดยก้อนแรก 50 ล้านUS$ มีออปชั่นในการแปลงเป็นทุนได้ ส่วนก้อนที่สองไม่มี ซึ่งมีโอกาสที่หนี้ก้อนแรกจะมีการแปลงเป็นทุน ซึ่งหากแปลง AH จะถือเพิ่มอีก 0.01% เป็น 50.0% ใน SGAH